**Valsts ieņēmuma dienesta sniegtās atbildes uz pašvaldību jautājumiem**

1. Lai iegūstošā pašvaldība varētu iesniegt pārskatus reorganizējamās pašvaldības vārdā, iegūstošās pašvaldības paraksttiesīgā persona iesniedz iegūstošās pašvaldības rīkojumu vai lēmumu par to personu pilnvarojumu, kurām būs tiesības iesniegt reorganizēto pašvaldību pārskatus VID

**Jautājums:**

Kādā formātā iesniedz rīkojumu – vai ar elektronisko parakstu parakstīta vēstule, kam adresē, uz kurieni sūta,- vai EDS sistēmā, kāds dokuments jāizvēlas ?

**Atbilde:**

*Rīkojums par pilnvarojumu iesniedzams EDS sadaļā Dokumenti – Informācija Valsts ieņēmumu dienestam.*

1. Informācija par pārskatu iesniegšanu VID

**Jautājums:**

Nav pieminēts Dabas resursu nodoklis. Vai par to jāsniedz pārskats līdz 30.06.2021. vai nē ?

**Atbilde:**

*Nodokļa maksātājs līdz ceturksnim sekojošā nākamā mēneša 20. datumam aprēķina un iesniedz Valsts ieņēmumu dienestam pārskatu par aprēķināto dabas resursu nodokli (turpmāk — pārskats) par iepriekšējo ceturksni, izņemot šā panta ceturtajā daļā minētos gadījumus, kad pārskats par iepriekšējo gadu iesniedzams līdz nākamā gada 20. janvārim.[[1]](#footnote-1)*

*Dabas resursu likuma 27. panta ceturtajā daļā minētie gadījumi ir:*

*1) par C kategorijas piesārņojošas darbības dēļ vidē emitēto piesārņojumu neatkarīgi no aprēķinātās nodokļa summas;*

*2) aprēķināto nodokli, ja nodokļa summa atbilstoši pamatlikmēm nepārsniedz 142,29 euro gadā par visiem nodokļa maksātāja ar nodokli apliekamajiem objektiem kopā.*

*Tātad 2021. gada 2. ceturkšņa pārskats par aprēķināto dabas resursu nodokli iesniedzams līdz 2021. gada 20. jūlijam un VID EDS to varēs iesniegt jaunizveidotās pašvaldības, kas ir apvienoto pašvaldību tiesību un saistību pārņēmējas.*

*Vienlaikus vēlamies vērst uzmanību, ka tehniski 2. ceturkšņa pārskatus VID EDS var iesniegt arī apvienojamās (likvidējamās) pašvaldības līdz 30. jūnijam.*

1. Ziņas par darbinieku atbrīvošanu un pieņemšanu:

- reorganizējamā pašvaldība iesniedz ziņas par darba ņēmēja statusa zaudēšanu **līdz** 2021. gada 30. jūnijam;

- iegūstošā pašvaldība iesniedz ziņas par darba ņēmēja statusa iegūšanu ar 2021. gada 1. jūliju.

**Jautājums:**

 vai reorganizējamā pašvaldība iesniedz ziņas par darba ņēmēja statusa zaudēšanu un norāda 30.jūniju ?

**Atbilde:**

*Katru darba ņēmēju, kurš ieguvis, mainījis vai zaudējis darba ņēmēja statusu, darba devējs reģistrē Valsts ieņēmumu dienestā. Ziņas par darba ņēmējiem darba devējs sniedz Ministru kabineta noteiktajā termiņā un kārtībā.[[2]](#footnote-2)*

*Darba devējs katru darba ņēmēju reģistrē Valsts ieņēmumu dienestā, iesniedzot ziņas par darba ņēmējiem (*[*1.pielikums*](https://likumi.lv/ta/id/217642#piel1)*) šādos termiņos:*

*1. par personām, kuras uzsāk darbu, – ne vēlāk kā vienu dienu, pirms persona uzsāk darbu, ja ziņas tiek sniegtas papīra formā, vai ne vēlāk kā vienu stundu, pirms persona uzsāk darbu, ja ziņas tiek sniegtas elektroniski elektroniskajā deklarēšanas sistēmā;*

*2. par darba ņēmējiem, kuri ir mainījuši vai zaudējuši likumā "*[*Par valsts sociālo apdrošināšanu*](https://likumi.lv/ta/id/45466-par-valsts-socialo-apdrosinasanu)*" noteikto darba ņēmēja statusu, tai skaitā par darba ņēmējiem, kuriem ir piešķirts vai beidzies bērna kopšanas atvaļinājums, atvaļinājums bērna tēvam sakarā ar bērna piedzimšanu, atvaļinājums sakarā ar ārpusģimenes aprūpē esoša bērna vecumā līdz trim gadiem adopciju vai atvaļinājums bez darba algas saglabāšanas (tai skaitā atvaļinājums bez darba algas saglabāšanas, kas piešķirts darbiniekam, kura aprūpē un uzraudzībā pirms adopcijas apstiprināšanas tiesā ar bāriņtiesas lēmumu nodots aprūpējamais bērns), – ne vēlāk kā triju darbdienu laikā pēc statusa maiņas vai zaudēšanas.[[3]](#footnote-3)*

*Tādējādi reorganizējamā pašvaldība iesniedz ziņas par darba ņēmēja statusa zaudēšanu ne vēlāk kā triju darbdienu laikā pēc statusa zaudēšanas norādot kodu – 25 un datumu 30.06.2021. Savukārt iegūstošā pašvaldība iesniedz ziņas par darba ņēmēja statusa iegūšanu norādot, kodu – 11, ar 01.07.2021, ne vēlāk kā vienu dienu, pirms persona uzsāk darbu, ja ziņas tiek sniegtas papīra formā, vai ne vēlāk kā vienu stundu, pirms persona uzsāk darbu, ja ziņas tiek sniegtas elektroniski elektroniskajā deklarēšanas sistēmā.*

1. Darba devēja **ziņojumu par 2021. gada jūniju** nepieciešams iesniegt katrai reorganizējamai pašvaldībai **līdz 30. jūnijam**, jo ziņojumu var iesniegt tikai vienu reizi par visu iestādi. Paziņojumus par fiziskām personām izmaksājamām summām jāiesniedz **katrai** **reorganizējamajai pašvaldībai par visiem darbiniekiem līdz 30.jūnijam**.

**Jautājums:**

-vai runa iet par jūnijā iesniedzamajiem ziņojumiem par maijā aprēķinātajām izmaksām, vai par jūnijā aprēķinātajām izmaksām,

- ja tās ir aprēķinātās algas par maiju, tad kā iesniegt ziņojumu par jūnijā aprēķinātajām algām, jo iegūstošajai pašvaldībai datu bāzē šīs informācijas nebūs,

-Ja tās ir aprēķinātās algas par jūniju, tad līdz 30.06.2021.nemaz nav iespējams iesniegt ziņojumus, jo uz 30.06.2021.nebūs aprēķinātas visas algas, piemēram mājas aprūpētājiem un Labklājības ministrijas subsidētajiem asistentiem darbu pieņemšanas aktu var parakstīt tikai pēc faktiski nostrādātā mēneša, nevis agrāk, lai savlaicīgi veiktu aprēķinu. Tas pats arī ar stipendijām bezdarbniekiem.

- Kā varēs iesniegt precizējumu par iepriekšējo periodu?

**Atbilde:**

*Darba devējam ir pienākums reizi mēnesī līdz pārskata mēnesim sekojošā mēneša 17. datumam iesniegt Valsts ieņēmumu dienestam ziņojumu par obligāto iemaksu objektu un obligātajām iemaksām no darba ņēmēju darba ienākumiem pārskata mēnesī Ministru kabineta noteiktajā kārtībā.[[4]](#footnote-4)*

*Tātad darba devēja ziņojumu par jūnijā darbiniekiem aprēķinātajām izmaksām reorganizējamai pašvaldībai jāiesniedz līdz š.g. 17.jūlijam.*

*Darba devējs precizē darba ņēmēja darba ienākumus un obligātās iemaksas par iepriekšējo mēnesi pirms pārskata mēneša.[[5]](#footnote-5)*

 *Ja darba devējs nav precizējis darba ņēmēja darba ienākumus un obligātās iemaksas par iepriekšējo mēnesi pirms pārskata mēneša, darba devējam ir tiesības tās precizēt triju gadu laikā pēc likumā noteiktā mēneša ziņojuma iesniegšanas termiņa. Precizēšanas rezultātā darba ņēmēja darba ienākumi un obligātās iemaksas nedrīkst samazināties. Darba ņēmēja darba ienākumu un obligāto iemaksu precizēšana nemaina jau piešķirto sociālās apdrošināšanas pakalpojumu apmēru, izņemot valsts vecuma pensijas apmēru (tai skaitā priekšlaicīgi piešķirtās valsts vecuma pensijas apmēru).[[6]](#footnote-6)*

*Paziņojumu par fiziskajai personai izmaksātajām summām par to darbinieku, ar kuru darba attiecības nav pastāvējušas līdz gada beigām, darba devējs nosūta Valsts ieņēmumu dienestam līdz tā mēneša 15. datumam, kas seko darba attiecību izbeigšanās mēnesim vai mēnesim, kurā darbinieks ir bijis nodarbināts steidzamos, īslaicīgos vai vienreizējos darbos.[[7]](#footnote-7)*

*Tātad reorganizējamā pašvaldība Paziņojumu par fiziskajai personai izmaksātajām summām par darbiniekiem, ar kuriem darba attiecības pārtrauktas 30.06.2021. nosūta Valsts ieņēmumu dienestam līdz š.g. jūlija 15. datumam.*

1. Pievienotās vērtības nodoklis

**Jautājums:**

 par kuru periodu būs jāiesniedz pēdējā deklarācija līdz 30.06.2021.- par maiju jūnijā vai par jūniju ? Kā varēs iesniegt precizējumus par iepriekšējiem periodiem likvidētajām pašvaldībām?

**Atbilde:**

*Atbilstoši Pievienotās vērtības nodokļa likuma noteiktajam persona, kura ir izslēgta no Valsts ieņēmumu dienesta pievienotās vērtības nodokļa maksātāju reģistra, 20 dienu laikā pēc izslēgšanas iesniedz Valsts ieņēmumu dienestam nodokļa deklarāciju un tās pielikumus par taksācijas periodu, kurā šī persona ir izslēgta no Valsts ieņēmumu dienesta pievienotās vērtības nodokļa maksātāju reģistra.[[8]](#footnote-8)*

*Tādējādi pašvaldībai, kura tiek izslēgta no VID PVN maksātāju reģistra ar 2021.gada 30.jūniju 20 dienu laikā pēc izslēgšanas jāiesniedz VID PVN deklarācija un tās pielikumi par 2021.gada jūnija mēnesi, ja taksācijas periods ir mēnesis, vai par 2021.gada otro ceturksni, ja taksācijas periods ir ceturksnis.*

*Par precizējumu iesniegšanu.*

*Ja pēc 2021.gada 30. jūnija būs nepieciešamība iegūstošajai pašvaldībai precizēt reorganizējamās pašvaldības, kas pēc 2021.gada 30.jūnija beigs pastāvēt kā nodokļu maksātājs, iepriekšējos periodos iesniegtās PVN deklarācijas, tad iegūstošās pašvaldības paraksttiesīgajai personai – saistību pārņēmējai, jāsniedz VID EDS nestrukturēts precizējums dokumenta formā.*

*Tehniski jūlija un 2. ceturkšņa deklarācijas VID EDS var iesniegt arī apvienojamās (likvidējamās) pašvaldības līdz 30. jūnijam.*

1. Ja tiek reorganizēta augstākstāvošā iestāde (izslēgta no PPIS), tadnav tiesiska pamata neizslēgt reorganizētās iestādes VIDreģistrētās struktūrvienības. Ņemot vērā to, ka struktūrvienības reģistrācijai VID ir nepieciešama īpašnieka piekrišana, tad struktūrvienības reģistrācijas pamatojumam kalpos pašvaldības rīkojums par saimnieciskās darbības vietas reģistrāciju VID.

**Jautājums**:

vai pareizi sapratu, ka visas reorganizējamo pašvaldību iestādes, kas nebija patstāvīgi nodokļu maksātāji, būs jāievada iegūstošās pašvaldības EDS sistēmā kā jaunas struktūrvienības un tām piešķirs jaunus numurus? Kāds ir termiņš?

 Bet PPIS tās nelikvidē: **Pašvaldību iestādēm jāaktualizē augstākā iestāde (pašvaldība).** Visām apvienojamo pašvaldību iestādēm kā **augstākā iestāde** (pašvaldība) jānorāda **jaunveidojamā (atbildīgā)** pašvaldība. Pašvaldību iestādes to veic līdz 30.06.2021.

**Atbilde:**

*Norādām, ka reorganizējamo pašvaldību iestādes, kas nebija patstāvīgi nodokļu maksātāji, bet ir reģistrēti VID kā reorganizējamo pašvaldību struktūrvienības, ir jāslēdz un attiecīgi iegūstošajai pašvaldībai minētās vienības ir jāreģistrē kā struktūrvienības. Šajā gadījumā reorganizējamai pašvaldībai EDS ir jāiesniedz pieteikums struktūrvienību izslēgšanai no VID nodokļu maksātāju reģistrā (Ministru kabineta 2015.gada 22.septembra noteikumu Nr.537 "Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 8.pielikums “Ziņojums par nodokļu maksātāja izslēgšanu no nodokļu maksātāju reģistra”), savukārt iegūstošajai pašvaldībai ir jāreģistrē minētās vienības. Norādām, ka VID EDS, lai optimizētu un vienkāršotu struktūrvienību reģistrācijas procesu VID, ir izveidota iespēja pieteikumu struktūrvienību reģistrācijai VID iesniegt sadaļā “Reģistri”, izvēloties attiecīgo struktūrvienību veidu.*

*Attiecīgi jaunajām reģistrētajām struktūrvienības tiks piešķirti jaunie numuri (sāksies ar ciparu 9).*

*Vēršam uzmanību, ka Ministru kabineta 2015.gada 22.septembra noteikumu Nr.537 "Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 5.2.3.apakšpunkts paredz, ka struktūrvienības reģistrējas Valsts ieņēmumu dienestā 10 dienu laikā no lēmuma pieņemšanas par struktūrvienības izveidošanu.*

1. Dabas resursu nodokļa likuma 27. panta *otrā daļa* [↑](#footnote-ref-1)
2. Likuma “Par valsts sociālo apdrošināšanu” 13.panta pirmā daļa [↑](#footnote-ref-2)
3. Ministru kabineta 2010.gada 7.septembra noteikumu Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 8.punkts [↑](#footnote-ref-3)
4. Likuma “Par valsts sociālo apdrošināšanu” 23.panta pirmā daļa [↑](#footnote-ref-4)
5. Likuma “Par valsts sociālo apdrošināšanu” 20.1panta pirmā daļa [↑](#footnote-ref-5)
6. Likuma “Par valsts sociālo apdrošināšanu” 20.1panta otrā daļa [↑](#footnote-ref-6)
7. Likuma “Par iedzīvotāju ienākuma nodokli” 17.panta septītā daļa [↑](#footnote-ref-7)
8. Pievienotās vērtības nodokļa likuma 118.panta devītajai daļa [↑](#footnote-ref-8)